Steinhoff-raad weet nie hoe skandaal gebeur hetChristo Wiese, die voormalige voorsitter van die oorsigtelike raad en een van die grootste aandeelhouers in Steinhoff. Foto: ANA Die Steinhoff-raad en bestuurslede kon Woensdag nie LP’s se vrae beantwoord oor wat presies gelei het tot die rekeningkundige skandaal wat veroorsaak het dat die internasionale maatskappy se aandeleprys met meer as 80% gedaal het nie. “Totdat ons daardie verslae het, nie net van die statutêre ouditeurs nie, maar ook van die forensiese ondersoek, weet ons nie regtig hoe dit gebeur het nie,” het Christo Wiese, die voormalige voorsitter van die oorsigtelike raad en een van die grootste aandeelhouers in die maatskappy, gesê. Wiese, saam met ŉ groot afvaardiging van die raad en bestuur, het drie parlementêre komitees oor die gebeure toegespreek. Heather Sonn, waarnemende voorsitter van die raad, het aan LP’s gesê hulle is wetlik beperk oor wat hulle in die openbaar mag sê. Sy het egter wel onthul dat die maatskappy Markus Jooste, die voormalige uitvoerende hoof, by die Valke aangegee het. Jooste het bedank kort nadat die skandaal aan die lig gekom het. Markus Jooste. Foto: Steinhoff International Wiese het gesê hy het dae voordat die rekeningkundige onreëlmatighede in Desember aan die lig gekom het daarvan bewus geword. Hy het beklemtoon dat die ouditeurs wat die onreëlmatighede in 2017 se finansiële state opgetel het, dieselfde maatskappy was wat “ruim betaal is” om vorige oudits te doen en wie se integriteit nou bevraagteken word. Steve Booysen, voorsitter van die oorsigtelike raad se ouditkomitee, het gesê hoewel aanvanklike berigte van bedrog by Steinhoff wat deur Duitse owerhede ondersoek is in September verlede jaar aan die lig gekom het, is die onreëlmatighede eers in Desember bevestig. Jooste is gevra om ŉ voorlegging te doen om sekere transaksies te verduidelik, en “nog belangriker – die kontantvloei van sekere transaksies te verduidelik,” het Booysen gesê. “Markus Jooste het toe vir my ŉ SMS gestuur as die ouditvoorsitter en die inhoud van die SMS het my regtig tot by die gevolgtrekking gebring dat dit ŉ bevestiging is van die rekeningkundige onreëlmatighede. Hy het toe later daardie aand aangebied om sy voorlegging te doen waarvoor hy nie opgedaag het nie.” Booysen het gesê Jooste het om 19:45 dieselfde aand sy bedanking ingedien. Die Steinhoff-span het gesê hy sal hierdie week met PriceWaterhouseCoopers vergader wat aangestel is om ŉ onafhanklike ondersoek na die kwessie te doen.